text: Tog kører normalt igen efter brand
  03 juli 2018 kl. 04.15
  Naturbrande på skinnerne mellem Vamdrup og Lunderskov påvirker ikke togtrafikken tirsdag morgen.
  Et godstog med overophedede bremser antændte mandag aften flere småbrande på skinnerne mellem Lunderskov og Vamdrup. Det fik togene på strækningen mellem Vojens og Lunderskov til at stå stille.
  På grund af brandene måtte DBS mandag aften sætte togbusser ind på strækningen, mens brandvæsnet efterslukkede i området.
  Tirsdag morgen melder DSB, at togtrafikken på strækningen igen er normal.
  
  